### NN 100/2025 (9.7.2025.), Presuda Visokog upravnog suda Republike Hrvatske poslovni broj: Usoz-150/2024-5 od 27. svibnja 2025.

VISOKI UPRAVNI SUD REPUBLIKE HRVATSKE

1392

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Blanše Turić, Snježane Horvat-Paliska i Kristine Senjak Krunić, članica vijeća uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta u povodu zahtjeva AM iz [adresa], OIB: [osobni identifikacijski broj] i NT iz [adresa], OIB: [osobni identifikacijski broj], koje zastupa opunomoćenik Marko Kallay, odvjetnik iz odvjetničkog društva KALLAY & PARTNERI d.o.o. Zagreb, Ilica 1A, na sjednici vijeća održanoj 27. svibnja 2025.

presudio je

Ukida se Odluka o upotpunjenju registra nerazvrstanih cesta općine Marina, klasa: 340-01/13-10/07, urbroj: 2181-31-03/04-23-42 od 20. rujna 2023. (»Službeni glasnik Općine Marina«, 26/23.).

Obrazloženje

1. AM iz [adresa] i NT iz [adresa] podnijele su ovom Sudu zahtjev za ocjenu zakonitosti Odluke o upotpunjenju registra nerazvrstanih cesta općine Marina, klasa: 340-01/13-10/07, urbroj: 2181-31-03/04-23-42 od 20. rujna 2023. (»Službeni glasnik Općine Marina«, 26/23.; u daljnjem tekstu: Odluka).

2. Podnositeljice u bitnom navode da se osporenom Odlukom upotpunjuje registar nerazvrstanih cesta Općine Marina na način da se dodaju nerazvrstane ceste na čestici [katastarska čestica] k.o. [katastarska općina], [adresa], koja čestica se formirala od čest. zem. [čestica zemlje], [čestica zemlje], [čestica zemlje] i dijela čest. zem. [čestica zemlje]. Ističu da je osporenu Odluku donijelo neovlašteno tijelo, načelnik Općine Marina, koji prema Statutu Općine Marina (»Službeni glasnik Općine Marina«, 5/21.; u daljnjem tekstu: Statut) nije ovlašten donositi opće akte, već samo pripremati prijedloge općih akata, izvršavati i osiguravati izvršavanje općih akata općinskog vijeća odnosno predstavničkog tijela. Načelnik Općine Marina izvršno je tijelo odnosno nositelj izvršne vlasti u Općini te kao takvo ne može niti imati, osim po slovu zakona, ovlasti koje su zakonom ustanovljene kao ovlasti predstavničkog tijela. Pozivaju se na praksu ovoga Suda iz koje proizlazi da predstavničko tijelo jedinice lokalne samouprave nema zakonsku osnovu za prijenos ovlasti za donošenje općeg akta na izvršno tijelo jedinice lokalne samouprave. Nadalje upiru na materijalno pravnu nezakonitost osporene Odluke, smatrajući da im je zbog nezakonitog upisa nerazvrstanih cesta u zemljišne knjige povrijeđeno pravo vlasništva. Naposljetku ističu da prema članku 3. Odluke o nerazvrstanim cestama na području Općine Marina (»Službeni glasnik Općine Marina«, 33/13.), predmetni Registar i odluke o njegovom upotpunjavaju čine sastavni dio Odluke o nerazvrstanim cestama na području općine Marina, što je protivno Ustavu Republike Hrvatske jer se navedenim uređenjem grubo vrijeđa načelo trodiobe vlasti. Smatra da je mogućnost da izvršna vlast upotpunjuje opći akt kojeg je donijelo predstavničko tijelo, školski primjer povrede načela trodiobe vlasti, što, samo po sebi, čini opći akt nezakonitim. Predlažu ukidanje osporene Odluke.

3. Donositelj osporenog općeg akta nije dostavio Sudu očitovanje o zahtjevu.

4. Zahtjev je osnovan.

5. Osporenu Odluku donio je općinski načelnik Općine Marina na temelju članka 3. Odluke o nerazvrstanim cestama na području Općine Marina (»Službeni glasnik Općine Marina«, 33/13.) i članka 46. Statuta Općine Marina.

6. Osporena Odluka propisuje:

Članak 1.

Upotpunjuje se registar nerazvrstanih cesta Općine Marina, klasa: 340-01/13-10/07, urbroj: 2184/02-03/01-14-3 na način da se istome dodaju sljedeće nerazvrstane ceste: Podatci o katastarskim česticama u K.O. Vinišće:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ZGR | DIO | Broj  katastarske čestice | Broj D.L. Kat. plana | Adrese katastarske čestice (naziv, rudine, ulice, trga i sl.) | Način uporabe katastarske čestice / način uporabe zgrade, kućni brojevi, naziv zgrade | Površina stavke/m² | Posebni  pravni režim | Primjedba |
|  |  | 115578 |  | ALINA ODVOJAK PUT |  |  |  | Formira se od čest. zem. 19783/18, 19783/20, 19783/21 i dijela čest. zem. 19786/1 |

Članak 2.

Ova Odluka stupa na snagu osmog dana od dana objave u »Službenom glasniku Općine Marina«, a po pribavljenoj suglasnosti Općinskog vijeća.

7. Odluku o nerazvrstanim cestama na području Općine Marina, na temelju koje je donesena osporena Odluka, donijelo je Općinsko vijeće Općine Marina 23. prosinca 2013. na temelju članka 109. Zakona o cestama (»Narodne novine«, 84/11.) i članka 30. Statuta Općine Marina (»Službeni glasnik Općine Marina«, 10/13.).

8. Člankom 3. Odluke o nerazvrstanim cestama na području Općine Marina, u mjerodavnom dijelu, propisano je:

»Članak 3.

…

Općina Marina izradit će registar nerazvrstanih cesta.

Popis i jedinstvenu bazu podataka o nerazvrstanim cestama (Registar nerazvrstanih cesta) na području Općine upotpunjuje Općinski načelnik posebnom odlukom.

Popis, jedinstvena baza podataka o nerazvrstanim cestama i Odluke načelnika o upotpunjenju popisa sastavni su dio ove Odluke.

...«

9. Prema višekratno izraženom stajalištu ovoga Suda, odluke o određivanju i popisu nerazvrstanih cesta opći su akti u smislu članka 3. stavka 2. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske i 29/17.) koji podliježu ocjeni zakonitosti u objektivnom upravnom sporu.

10. Člankom 46. Statuta Općine Marina, na koji se donositelj osporene Odluke poziva kao osnovu za donošenje Odluke, među ostalim je propisano da općinski načelnik priprema prijedloge općih akata, izvršava i osigurava izvršavanje općih akata općinskog vijeća, obavlja i druge poslove predviđene Statutom i drugim propisima.

11. Sud utvrđuje da općinski načelnik nema zakonsku ovlast za donošenje Odluke o upotpunjenju registra nerazvrstanih cesta općine Marina jer takva ovlast, prema stavu ovoga Suda, pripada predstavničkom tijelu jedinice lokalne samouprave. Pored toga valja reći da ovlast općinskog načelnika za donošenje odluke kao što je osporena Odluka ne proizlazi ni iz Statuta Općine Marina.

12. Do drukčijeg ishoda ovoga upravnog spora ne može dovesti ni činjenica što je Odlukom o nerazvrstanim cestama na području Općine Marina općinskom načelniku dana ovlast donošenja odluke kojom se upotpunjuje popis i jedinstvena baza podataka o nerazvrstanim cestama (Registar nerazvrstanih cesta) na području Općine. Naime, prema stavu ovoga Suda izraženom u dosadašnjoj praksi (primjerice, presude, poslovni broj: Usoz-36/16-5 od 13. lipnja 2016., poslovni broj: Usoz-116/20-3 od 28. listopada 2020.), ako mjerodavnim zakonom nije drukčije određeno, predstavničko tijelo jedinice lokalne samouprave nije ovlašteno svojim općim aktom ovlastiti izvršno tijelo te jedinice odnosno upravno tijelo jedinice na donošenje drugog općeg akta jer za to nema uporišta u Zakonu o lokalnoj i područnoj (regionalnoj) samoupravi (»Narodne novine«, 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.; u daljnjem tekstu: ZoLP(R)S).

13. Na nezakonitost osporene Odluke upućuje i članak 3. stavak 5. Odluke o nerazvrstanim cestama na području Općine Marina kojim je propisano da su odluke načelnika o upotpunjenju popisa sastavni dio Odluke o nerazvrstanim cestama na području Općine Marina. Naime, aktom izvršnog tijela jedinice lokalne samouprave dopunjava se opći akt predstavničkog tijela jedinice lokalne samouprave, što se, s obzirom na razgraničenje nadležnosti predstavničkih i izvršnih tijela jedinica lokalne samouprave, propisano ZoLP(R)S-om, ne može smatrati dopuštenim.

14. Slijedom iznesenog, ocijenivši da je osporeni opći akt nezakonit u formalno pravnom smislu, valjalo je, na temelju članka 162. stavka 3. Zakona o upravnim sporovima (»Narodne novine«, 36/24.), odlučiti kao u izreci.

Poslovni broj: Usoz-150/2024-5

Zagreb, 27. svibnja 2025.

Predsjednica vijeća
 dr. sc. Sanja Otočan, v. r.